Un bărbat în vârstă de 58 de ani din Constanța este cercetat penal, după ce a sunat la poliție și a anunțat că i-a fost furată mașina din parcare. De fapt, bărbatul dăduse de bunăvoie autovehiculul unui tânăr.
Inspectoratul de Poliție Județean (IPJ) Constanța a informat vineri, 15 martie, că, în perioada iulie 2022 – februarie 2024, mai multe persoane necunoscute i-ar fi luat autoutilitara unui bărbat în vârstă de 58 de ani, cauzând un prejudiciu de 2.500 de lei.
"În urma cercetărilor efectuate, poliţiştii au constatat că persoana vătămată ar fi înstrăinat de bunăvoie autoutilitara unui bărbat, de 26 de ani, în luna noiembrie 2023, predându-i ambele chei ale autovehiculului. Astfel, bărbatul de 26 de ani ar fi înstrăinat la rândul său autoutilitara unui alt tânăr, de 25 de ani", informează IPJ Constanța, potrivit Agerpres.
Autoutilitara era, de fapt, la un bărbat de 25 de ani, fiind-ui lăsată în custodie până la definitivarea cercetărilor.
Polițiștii au întocmit dosar de cercetare penală sub aspectul săvârşirii infracţiunii de inducere în eroare a organelor judiciare.